Καθεδρικός ναός της Αναστάσεως του Χριστού (Τίρανα)

Ο Ναός της Αναστάσεως του Χριστού, είναι ο Καθεδρικός ναός των Τιράνων της Ορθόδοξης Αυτοκέφαλης Εκκλησίας της Αλβανίας και θεωρείται από τους μεγαλύτερους ανατολικούς ορθόδοξους ναούς στα Βαλκάνια. Τα θυρανοίξια έγιναν στις 24 Ιουνίου 2012, με αφορμή τον εορτασμό της 20ής επετείου από την αναβίωση της Ορθόδοξης Εκκλησίας της Αλβανίας και την εκλογή του Αρχιεπισκόπου Τιράνων, Δυρραχίου και πάσης Αλβανίας κυρού Αναστασίου. 

Ο αρχικός ναός χτίστηκε το 1865, αλλά κατεδαφίστηκε το 1967, προκειμένου να κτιστεί στη θέση του πολυώροφο ξενοδοχείο και η νέα οικοδόμηση επιτεύχθηκε μετά από μακροχρόνιες διαπραγματεύσεις με τις αλβανικές αρχές, όταν ο Αρχιεπίσκοπος Αναστάσιος, κατάφερε να του παραχωρήσουν σε παρακείμενο (πέριξ της Πλατείας Σκεντέρμπεη) σημείο.

Στον Καθεδρικό Ναό Της Αναστάσεως πραγματοποιήθηκε από τις 28 Ιανουαρίου μέχρι τις 30 Ιανουαρίου 2025 το λαϊκό προσκύνημα της σορού του Αρχιεπισκόπου Τιράνων, Δυρραχίου και πάσης Αλβανίας Αναστασίου, καθώς και η εξόδιος ακολουθία και η ταφή του στις 30 Ιανουαρίου, στην κρύπτη του Καθεδρικού Ναού. Στις 29 Μαρτίου πραγματοποιήθηκε η ενθρόνιση του σημερινού προκαθημένου της Ορθόδοξης Αυτοκέφαλης Εκκλησίας της Αλβανίας, Αρχιεπισκόπου Ιωάννη.

Αρχιτεκτονική
Σχεδιάστηκε από την ομάδα αρχιτεκτόνων και μηχανικών των Στίβεν Π. Παπαδάτος και Λιζάρδος, με έδρα τη Νέα Υόρκη.  Το συγκρότημα του καθεδρικού ναού περιλαμβάνει τα ακόλουθα κτίρια: τον κυρίως ναό, το παρεκκλήσι της Γεννήσεως, το καμπαναριό, τα γραφεία της Ιεράς Συνόδου, το πολιτιστικό κέντρο, μια βιβλιοθήκη, άλλα δύο παρεκκλήσια και ένα μικρό μουσείο. Ο τρούλος του καθεδρικού ναού έχει ύψος 32,2 μέτρα, με το καμπαναριό να φτάνει τα 46 μέτρα.
Το καμπαναριό, σχεδιασμένο και σμιλεμένο από τον Αρχιεπίσκοπο Αναστάσιο, αποτελείται από τέσσερα πασχαλιάτικα κεριά που συμβολίζουν τους τέσσερις Ευαγγελιστές, Ματθαίο, Μάρκο, Λουκά και Ιωάννη, που κήρυξαν την Ανάσταση. Αυτά, ενώνονται γύρω από τον κεντρικό άξονα των σκαλοπατιών. Η ελικοειδής σκάλα οδηγεί σε δύο ανοιχτούς ορόφους με 16 καμπάνες. Ένα ρολόι τεσσάρων όψεων δεσπόζει πάνω από τις καμπάνες. Τα δύο υπόγεια επίπεδα, κάτω από την εκκλησία του καθεδρικού ναού, χρησιμοποιήθηκαν για να καλύψουν την ανάγκη της εκκλησίας για ένα Πολιτιστικό και Συνεδριακό Κέντρο. Το κέντρο διαθέτει αμφιθέατρο, χωρητικότητας 500-850 ατόμων, που μπορεί να χρησιμοποιηθεί για τη φιλοξενία διαλέξεων, παραστάσεων και συναυλιών. Τα βοηθητικά φτερά και τα παρασκήνια επιτρέπουν σε αυτή την αίθουσα να χρησιμοποιηθεί και ως θέατρο.

Στην ανατολική πλευρά του αμφιθεάτρου βρίσκεται ένα μικρό μουσείο, μια αίθουσα διαλέξεων, ένας χώρος για δεξιώσεις και ένας χώρος για εκθέσεις και δραστηριότητες για παιδιά.

Στα δεξιά της μεγάλης μαρμάρινης σκάλας, που οδηγεί στον καθεδρικό ναό της εκκλησίας, υπάρχει άπλετος χώρος για βιβλιοπωλείο και κατάστημα με εκκλησιαστικά είδη. Εν τω μεταξύ, στα αριστερά της σκάλας υπάρχουν δύο αίθουσες, όπου μπορούν να συγκεντρωθούν ομάδες νέων και πιστοί, μετά την Θεία Λειτουργία. Στα βόρεια, μπροστά από το Συνεδριακό και Πολιτιστικό Κέντρο υπάρχει ένα μικρό υπαίθριο αμφιθέατρο, για χρήση τους καλοκαιρινούς μήνες.

Καθαγιασμός
Την 1η Ιουνίου 2014, παρουσία πλήθους πιστών, τελέστηκε η ιεροτελεστία του Μεγάλου Αγιασμού και η Θεία Λειτουργία από τον Οικουμενικό Πατριάρχη Κωνσταντινουπόλεως, Βαρθολομαίο και την συμμετοχή των Πατριαρχών Ρουμανίας Δανιήλ, Ιεροσολύμων Θεόφιλο Γ΄, Σερβίας Ειρηναίο, των Αρχιεπισκόπων Κύπρου Χρυσόστομο Β΄, Αθηνών Ιερώνυμο, Αλβανίας Αναστάσιο, του Μητροπολίτη Βαρσοβίας Σάββα, καθώς και εκπροσώπους των Εκκλησιών Αλεξανδρείας, Αντιοχείας, Ρωσίας, Γεωργίας, Βουλγαρίας και ο προϊστάμενος της Αλβανικής Αρχιεπισκοπής της Ορθόδοξης Εκκλησίας στην Αμερική.

Γκαλερί

 Παραπομπές 

Κατηγορία:Αλβανική Ορθόδοξη Εκκλησία
Κατηγορία:Καθεδρικοί ναοί στην Αλβανία
Κατηγορία:Εκκλησίες στα Τίρανα
Κατηγορία:Ανατολικές Ορθόδοξες εκκλησίες στην Αλβανία
Κατηγορία:Αλβανικοί Ορθόδοξοι καθεδρικοί ναοί
Τιρανα